夏旱一首
作者：蘇籀
朝代：宋

paragraphs: 陽厄會百六，驕亢慘如燬。
素秋垂二七，十旬赤千里。
土田靈龜坼，水車渴烏柅。
歷時書不雨，槁矣吁田穉。
雖然海有潮，何堪井無水。
塞鼻炎煙鬰，吹面江風靡。
憬俗雪不降，炎洲冰詎履。
虐魃豈勝誅，巫尪窘臞悴。
雩禜按典彝，祝史殊跛倚。
資舟舟已盡，振廩廩餘幾。
枵然望雲漢，邈乎嗥屏翳。
戎虜未入朝，耕戰誠勞勩。
收募聯什伍，倍蓰給餉饋。
伊人虧顆粒，主者遭忿詈。
覆載疑亭育，蘧蒢視生類。
作爲三日霖，霶沱萬事理。
焦枯已不救，根蘗或可冀。
疲民億萬口，生生荷天帝。
侏儒一囊足，孤寡千箱賜。
三軍盡鳧藻，邦邑豈小乂。